PMIndiaData/PMIndiaSum huggingface dataset:
प्रयागराज येथे पंतप्रधानांच्या हस्ते नव्या विमानतळ संकुलाचे, कुंभमेळ्यासाठीच्या एकात्मिक आदेश आणि नियंत्रण कक्षाचे व विविध विकासप्रकल्पांचे उद्‌घाटन

पंतप्रधान नरेंद्र मोदी यांनी आज प्रयागराज येथे नव्या विमानतळाच्या संकुलाचे, कुंभमेळ्यासाठीच्या एकात्मिक आदेश आणि नियंत्रण कक्षाचे व विविध विकासप्रकल्पांचे उद्‌घाटन केले. त्यानंतर पंतप्रधानांनी गंगापूजन केले तसेच स्वच्छ कुंभ प्रदर्शनाचे उद्‌घाटनही त्यांच्या हस्ते झाले. प्रयागराज इथल्या ‘अक्षयवट’ लाही त्यांनी भेट दिली. त्यानंतर प्रयागराज इथल्या अंदावा येथे पंतप्रधानांच्या हस्ते विविध विकासकामांचे लोकार्पण, उद्‌घाटन आणि पायाभरणी समारंभ झाला. यानंतर झालेल्या जाहीर सभेत बोलताना पंतप्रधान म्हणाले की, यंदा अर्धकुंभमेळ्यासाठी येणारे भाविक अक्षयवटाचेही दर्शन घेऊ शकतील. प्रयागराजला येण्यासाठी दळण-वळण व्यवस्था अधिक उत्तम करण्याचा सरकार प्रयत्न करत आहे असे त्यांनी सांगितले. आज लोकार्पण केलेल्या प्रकल्पांमुळे प्रयागराजच्या पायाभूत सुविधा आणि दळण-वळणात सुधारणा होईल असे ते म्हणाले. नव्या विमानतळ टर्मिनलचे काम एका वर्षाच्या विक्रमी वेळेत पूर्ण झाल्याबद्दल त्यांनी आनंद व्यक्त केला. अर्धकुंभमेळ्यासाठी येणाऱ्या भाविकांना उत्तम सुविधा मिळाव्यात यासाठी सरकार सर्वतोपरी प्रयत्न करत आहे असे त्यांनी सांगितले. भारताचा वैभवशाली इतिहास आणि उज्ज्वल भवितव्याचे दर्शन या कुंभमेळ्यातून घडावे यासाठी यंत्रणा काम करत असल्याचे ते म्हणाले. गंगा नदी स्वच्छ करण्यासाठीचे प्रयत्न युद्ध पातळीवर सुरु आहेत असे सांगत सांडपाणी प्रक्रिया केंद्र आणि घाटांचे सौंदर्यीकरण यामुळे गंगा नदी स्वच्छता मोहिमेला गती मिळाली असल्याचे ते म्हणाले. कुंभ हे भारत आणि भारतीयत्वाचे प्रतिक आहे असे पंतप्रधान म्हणाले. कुंभमेळ्यामुळे आपण एक होतो. कुंभमेळा हा ‘एक भारत, श्रेष्ठ भारत’ याचेच दर्शन देतो असे त्यांनी सांगितले. कुंभमेळ्याचे आयोजन केवळ श्रद्धेचाच विषय नाही तर हा भारताच्या सन्मानाचाही विषय आहे. त्यामुळे कुंभमेळ्याला येणाऱ्या प्रत्येक भाविकाची योग्य काळजी घ्यावी जावी असे त्यांनी सांगितले. या अर्धकुंभमेळ्यातून नव्या भारतात परंपरा आणि आधुनिकता याचा संगम झाल्याचे दर्शन भाविकांना होईल असा विश्वास त्यांनी व्यक्त केला. काही शक्ती न्यायव्यवस्थेवर दबाव आणण्याचा प्रयत्न करत आहेत, याबाबत देशाच्या नागरिकांनी सजग राहावे असे पंतप्रधान म्हणाले. असे लोक स्वत:ला सर्व सस्थांपेक्षा मोठे समजतात, अशी टीका पंतप्रधानांनी यावेळी केली.
पंतप्रधान नरेंद्र मोदी आणि ऑस्ट्रेलियाचे पंतप्रधान स्कॉट मॉरिसन यांच्यात दूरध्वनीवरून चर्चा

नवी दिल्ली, 7 मे 2021 पंतप्रधान नरेंद्र मोदी यांनी आज ऑस्ट्रेलियाचे पंतप्रधान स्कॉट मॉरिसन यांच्याशी दूरध्वनीवरून चर्चा केली. भारताच्या कोविडच्या दुसऱ्या लाटेविरुद्धच्या लढ्यात, ऑस्ट्रेलिया सरकार आणि ऑस्ट्रेलियाच्या पंतप्रधानांनी तातडीने आणि दानशूरपणे केलेया मदतीबद्दल पंतप्रधानांनी यावेळी कृतज्ञता व्यक्त केली. कोविडसाठी आवश्यक ती औषधे आणि लसी सर्व देशांना माफक दरात आणि समानतेने सहजपणे उपलब्ध व्हायला हव्यात या मुद्यावर दोन्ही नेत्यांनी सहमती व्यक्त केली. जागतिक आरोग्य संघटनेकडे भारत आणि दक्षिण अफिकेने ट्रिप्स करारातील–म्हणजेच बौध्दिक संपदा अधिकारातील व्यापार तरतुदी तात्पुरत्या शिथिल करण्याबाबत मांडलेल्या प्रस्तावाला ऑस्ट्रेलियानेही समर्थन द्यावे अशी विनंती यावेळी पंतप्रधान मोदी यांनी केली. भारत-ऑस्ट्रेलिया दरम्यान 4 जून 2020 मध्ये झालेल्या आभासी शिखर परिषदेनंतर दोन्ही देशातील सर्वसमावेशक राजनैतिक भागीदारीच्या प्रगतीचा दोन्ही नेत्यांनी आढावा घेतला. तसेच दोन्ही देशांमधील सहकार्य अधिक दृढ करणे आणि लोकांमधील परस्पर संपर्क वाढवण्यावर यावेळी दोन्ही राष्ट्रप्रमुखांनी भर दिला. दोन्ही नेत्यांनी यावेळी काही प्रादेशिक मुद्यांवरही चर्चा केली, मुक्त, स्वायत्त आणि सर्वसमावेशक भारत-प्रशांत महासागर प्रदेशात नियमांवर-आधारित आंतरराष्ट्रीय व्यवस्था प्रस्थापित करण्याचे महत्वही या चर्चेत अधोरेखित करण्यात आले.
ख्यातनाम मुस्लिमांच्या प्रतिनिधींनी पंतप्रधानांची भेट घेतली

ख्यातनाम मुस्लिमांच्या एका प्रतिनिधी मंडळाने आज पंतप्रधान नरेंद्र मोदी यांची भेट घेतली. शिया धर्मगुरु मौलाना कल्बे जाव्वाद, आंतरराष्ट्रीय इस्लामी व्यवहारातील तज्ज्ञ कमार आगा, शाहीद सिद्दीकी आदींचा प्रतिनिधी मंडळात समावेश होता. पंतप्रधान नरेंद्र मोदी यांच्या नुकत्याच झालेल्या यशस्वी सौदी अरेबिया भेटीबद्दल प्रतिनिधी मंडळाने त्यांचे अभिनंदन केले. पंतप्रधान नरेंद्र मोदी यांच्या विकास कार्यक्रमामुळे पश्चिम आशिया, मध्य आशिया आणि उत्तर आफ्रिकेतील लोक, विशेषत: तरुण खूप प्रभावित झाले असून, त्यांना भारताबरोबर चांगले संबंध हवे आहेत, असे प्रतिनिधी मंडळाने स्पष्ट केले. नरेंद्र मोदी यांच्या विकास कार्यक्रमाबद्दल आणि यशस्वी अंमलबजावणीबद्दल प्रतिनिधी मंडळातील सदस्यांनी पंतप्रधानांची प्रशंसा केली. पंतप्रधानांनी प्रतिनिधी मंडळाला धन्यवाद दिले. तसेच शिक्षण आणि मुलींच्या शिक्षणावर भर देत, विकासाप्रती असलेल्या कटीबद्धतेचा पुनरुच्चार केला. रालोआ सरकारने सुरु केलेल्या ‘प्रधानमंत्री पीक विमा योजना’ आणि ‘मुद्रा योजना’ यासारख्या कल्याणकारी योजनांमधून मिळणारे मोठे फायदे प्राप्त करण्यात भारतातील मुस्लिम समाज यशस्वी होईल, अशी आशा पंतप्रधानांनी व्यक्त केली.
राष्ट्रीय गृहनिर्माण धोरण विकास  आणि व्यवस्थापन क्षेत्रासंदर्भात भारत आणि केनिया यांच्यात सामंजस्य करार

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि केनिया यांच्यात राष्ट्रीय गृहनिर्माण धोरण विकास आणि व्यवस्थापन क्षेत्रात परस्पर सहकार्याला प्रोत्साहन देण्यासाठी पंतप्रधानांच्या नैरोबी दौऱ्यादरम्यान 11 जुलै 2016 रोजी स्वाक्षरी केलेल्या सामंजस्य कराराबाबत माहिती दिली. या करारान्वये गृहनिर्माण आणि संबंधित बाबींसंदर्भात तसेच प्रदर्शने, परिषदा आणि कार्यशाळांबाबत दोन्ही पक्ष सहकार्य करतील. दोन्ही देशांमधील झोपडपट्टयांची सुधारणा आणि अनुभव तसेच अंमलबजावणीवर आधारित प्रतिबंधात्मक उपाययोजना करणाऱ्यावर दोन्ही देश प्रामुख्याने भर देतील. गृहनिर्माण आणि स्थावर मालमत्ता क्षेत्रातील गुंतवणूक संधी तसेच बाजाराची सद्यस्थिती याबाबतच्या माहितीची दोन्ही देशांमध्ये देवाण-घेवाण होईल. उपलब्ध स्थानिक इमारत बांधणी साहित्याच्या आधारे परवडण्याजोगी घरे बांधण्याच्या दृष्टीने तांत्रिक सहकार्याला प्रोत्साहन देण्याच्या दृष्टीने हा करार महत्त्वाचा ठरणार आहे.
आपत्तीचे  व्यवस्थापन, पुनर्बांधणी आणि सुधारणा या  क्षेत्रात  सहकार्याबाबत भारत आणि बांगलादेश यांच्यातील सामंजस्य कराराला केंद्रीय मंत्रिमंडळाची मंजुरी

नवी दिल्ली, 18 ऑगस्‍ट 2021 पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला राष्ट्रीय आपत्ती व्यवस्थापन प्राधिकरण (NDMA), गृह मंत्रालय, भारत आणि बांग्लादेशच्या आपत्ती व्यवस्थापन आणि मदत मंत्रालय यांच्यात मार्च 2021 मध्ये आपत्ती व्यवस्थापन, लवचिकता आणि तीव्रता रोखण्यात सहकार्यासंबंधी सामंजस्य कराराबाबत अवगत करण्यात आले. फायदे: या सामंजस्य करारामध्ये एक यंत्रणा स्थापन करण्याचा प्रस्ताव आहे ज्याद्वारे भारत आणि बांगलादेश या दोन्ही देशांना परस्परांच्या आपत्ती व्यवस्थापन यंत्रणेचा फायदा होईल आणि यामुळे आपत्ती व्यवस्थापनाच्या क्षेत्रात सज्जता, प्रतिसाद आणि क्षमता वाढवण्याची क्षेत्रे मजबूत होण्यास मदत होईल. सामंजस्य कराराची ठळक वैशिष्ट्ये: मदत, प्रतिसाद, पुनर्बांधणी आणि सुधारणा क्षेत्रात मोठ्या प्रमाणावर आपत्ती (नैसर्गिक किंवा मानव प्रेरित) त्यांच्या संबंधित प्रदेशात उद्भवलयास दोन्ही पक्षांच्या विनंतीनुसार परस्पर सहकार्य पुरवणे. संबंधित माहिती, रिमोट सेन्सिंग डेटा आणि इतर वैज्ञानिक डेटाची देवाणघेवाण आणि आपत्ती प्रतिसाद, सुधारणा , तीव्रता रोखणे, लवचिकता सुनिश्चित करण्यासाठी क्षमता वाढवणे आदीच्या अनुभव/सर्वोत्तम पद्धती सामायिक करणे. प्रगत माहिती तंत्रज्ञान, पूर्वसूचना प्रणाली, रिमोट सेन्सिंग आणि दिशादर्शक सेवा आणि आपत्तीची तयारी, प्रतिसाद आणि शमन आणि अधिक रिअल टाईम डेटा सामायिकीकरणासाठी कौशल्य क्षेत्रात सहकार्य वाढवणे . आपत्ती व्यवस्थापन क्षेत्रातल्या अधिकाऱ्यांच्या प्रशिक्षणाला मदत करणे . दोन्ही देशांदरम्यान संयुक्त आपत्ती व्यवस्थापन सराव आयोजित करणे . आपत्ती प्रतिरोधक यंत्रणा तयार करण्यासाठी मानके, अत्याधुनिक तंत्रज्ञान आणि साधने सामायिक करणे . आपत्ती व्यवस्थापन क्षेत्रातील मार्गदर्शक तत्त्वे आणि पाठ्यपुस्तके म्हणून प्रकाशने आणि साहित्याची देवाणघेवाण आणि आपत्ती व्यवस्थापन, जोखीम कमी करणे आणि सुधारणा क्षेत्रात संयुक्त संशोधन उपक्रम आयोजित करता येईल.
शिक्षक पर्व परिषदेच्या उद्‌घाटन सोहळ्यात पंतप्रधानांनी केलेले भाषण

नवी दिल्ली, 7 सप्टेंबर 2021 नमस्कार शिक्षक पर्व या महत्त्वाच्या कार्यक्रमात माझ्यासोबत सहभागी झालेले केंद्रीय मंत्रिमंडळातील माझे सहकारीश्री धर्मेंद्र प्रधान,श्रीमती अन्नपूर्णा देवी ,डॉ. सुभास सरकार, डॉ. राजकुमार रंजन सिंह, देशाच्या विविध राज्यातील माननीय शिक्षकवर्ग, राष्ट्रीय शिक्षण धोरणाचा आराखडा तयार करणाऱ्या समितीचे अध्यक्ष डॉ. कस्तुरीरंगन, त्यांच्या टीममधील सर्व मान्यवर सन्माननीय सदस्य, संपूर्ण देशभरातून आपल्यासोबत उपस्थित असलेले सर्व विद्वान प्राचार्यवर्ग, शिक्षकवर्ग आणि प्रिय विद्यार्थ्यांनो, मी सर्वप्रथम राष्ट्रीय पुरस्कार प्राप्त करणाऱ्या आपल्या शिक्षकांचे खूप खूप अभिनंदन करतो. तुम्ही सर्वांनी अतिशय खडतर कालखंडात देशात शिक्षणासाठी, विद्यार्थ्यांच्या भविष्यासाठी जो एक निष्ठापूर्वक प्रयत्न केला आहे, योगदान दिले आहे ते अतुलनीय आहे, प्रशंसनीय आहे. या कार्यक्रमात जे काही विद्यार्थी उपस्थित आहेत, त्यांचे चेहरे मला पडद्यावर दिसत आहेत. दीड दोन वर्षात पहिल्यांदा एक वेगळीच चमक तुम्हा सर्वांच्या चेहऱ्यावर दिसत आहे. बहुधा ही चमक शाळा उघडल्यामुळे आली असू शकेल. प्रदीर्घ काळानंतर शाळेत जाणे, मित्रमैत्रिणींना भेटणे, वर्गात अभ्यास करणे याचा आनंद काही वेगळाच असतो. पण उत्साहाबरोबरच कोरोना नियमांचे पालन देखील आपल्या सर्वांना अतिशय कठोरपणे करायचे आहे. मित्रांनो, आज शिक्षक पर्व च्या निमित्ताने अनेक नव्या योजनांचा प्रारंभ झाला आहे आणि आपण एका लहानशा ध्वनिचित्रफितीच्या माध्यमातून त्यांची माहिती घेतली. हे उपक्रम यासाठी देखील महत्त्वाचे आहेत कारण देशाच्या स्वातंत्र्याचा अमृतमहोत्सव साजरा केला जात आहे. स्वातंत्र्याला 100 वर्षे पूर्ण झाल्यावर भारत कसा असावा, यासाठी आज भारत नवे संकल्प करत आहे. आज ज्या योजना सुरू झाल्या आहेत त्या भविष्यातील भारताला आकार देण्यामध्ये महत्त्वाची भूमिका बजावतील. आज विद्यांजलि-2.0, निष्ठा-3.0, टॉकिंग बुक्स आणि यूडीएल आधारित आयएसएल डिक्शनरी सारखे नवे प्रोग्राम आणि व्यवस्था सुरू करण्यात आल्या आहेत. स्कूल क्वालिटी ऍसेसमेंट अँड अश्युरन्स फ्रेमवर्क म्हणजे
पंतप्रधानांच्या अध्यक्षतेखाली पीएम केअर्स फंडाच्या विश्वस्त मंडळाच्या बैठकीचे आयोजन

नवी दिल्ली, 21 सप्टेंबर 2022 पंतप्रधान नरेंद्र मोदी यांच्या अध्यक्षतेखाली, दिनांक 20.09.2022 रोजी पीएम केअर फंडाच्या विश्वस्त मंडळाची बैठक झाली. या बैठकीत, 4,345 मुलांना आधार देणार्‍या बालकांसाठी पीएम केअर्स (PM CARES for Children) या योजनेसह पीएम केअर्स निधीच्या मदतीने हाती घेण्यात आलेल्या विविध उपक्रमांवर सादरीकरण करण्यात आले. देशासाठी महत्त्वपूर्ण काळात फंडाने बजावलेल्या भूमिकेचे विश्वस्तांनी कौतुक केले. पंतप्रधान नरेंद्र मोदी यांनी पंतप्रधान केअर फंडात मनापासून योगदान दिल्याबद्दल देशातील जनतेचे कौतुक केले. आपत्कालीन आणि संकटकालीन परिस्थितीचा प्रभावीपणे सामना करताना, केवळ मदत सामग्री पुरवठ्याद्वारेच नाही तर, अशी संकटे कमी करण्यासाठी उपाययोजना आणि आपत्कालीन परिस्थिती हाताळण्याची क्षमता वाढवणे या पीएम केअर्सच्या मुख्य उद्दिष्टाबाबतही या बैठकीत चर्चा झाली. पीएम केअर फंडाचा अविभाज्य भाग बनल्याबद्दल पंतप्रधानांनी विश्वस्तांचे अभिनंदन केले. या बैठकीला पीएम केअर्स फंडाचे विश्वस्त, म्हणजेच केंद्रीय गृहमंत्री आणि केंद्रीय अर्थमंत्री तसेच पीएम केअर फंडाचे नवनियुक्त विश्वस्त उपस्थित होते: न्यायमूर्ती के. टी. थॉमस, सर्वोच्च न्यायालयाचे माजी न्यायाधीश करिया मुंडा, माजी उपसभापती रतन टाटा, एमेरिटस, टाटा सन्सचे अध्यक्ष पीएम केअर फंडाच्या सल्लागार मंडळाच्या स्थापनेसाठी खालील नामांकित व्यक्तींना नामनिर्देशित करण्याचा निर्णय या बैठकीत विश्वस्त मंडळाने घेतला: राजीव महर्षी, भारताचे माजी नियंत्रक आणि महालेखापरीक्षक सुधा मूर्ती, माजी अध्यक्ष, इन्फोसिस फाउंडेशन आनंद शाह, टेक फॉर इंडियाचे सह-संस्थापक आणि इंडिकॉर्प्स आणि पिरामल फाउंडेशनचे माजी मुख्य कार्यकारी अधिकारी नवीन विश्वस्त आणि सल्लागारांच्या सहभागामुळे पीएम केअर फंडाच्या कार्यपद्धतीला व्यापक दृष्टीकोन मिळेल, असा विश्वास पंतप्रधान नरेंद्र मोदी यांनी व्यक्त केला. नव्या सदस्यांचा सार्वजनिक जीवनाचा अफाट अनुभव, पीएम केअर फंडाला विविध सार्वजनिक गरजा पूर्ण करण्यासाठी तत्काल प्रतिसाद देणारी संस्था बनवण्यास हातभार लावेल, असेही ते म्हणाले.
कुस्तीपटू पूजा गेहलोत हिला उज्ज्वल भवितव्यासाठी पंतप्रधानांनी दिले प्रोत्साहन

राष्ट्रकुल क्रीडा स्पर्धेत महिलांच्या फ्रीस्टाईल कुस्तीमध्ये 50 किलो वजनी गटात कांस्य पदक जिंकल्यावर पूजा गेहलोत हिने समाजमाध्यमावर लिहिलेली एक भावनिक पोस्ट एएनआय या वृत्तसंस्थेने प्रसिद्ध केल्यावर त्याबाबत पंतप्रधान नरेंद्र मोदी यांनी पूजा गेहलोतला तिच्यासमोर असलेल्या उज्ज्वल भवितव्याबाबत प्रोत्साहन देत नाऊमेद न होण्याचा सल्ला दिला आहे. पंतप्रधानांनी ट्वीट केले आहे; "पूजा तुझे पदक दिलगिरीची नव्हे, आनंदोत्सव साजरा करण्याची मागणी करत आहे. तुझा जीवनप्रवास आमच्यासाठी प्रेरणादायी आहे, तुमचे यश आम्हाला आनंदित करते. यापुढच्या काळात तू महान कामगिरी करशील हे तुझे विधिलिखित आहे,.. चमकदार कामगिरी करत रहा! ⭐️"
पंतप्रधान, 4 ऑगस्ट रोजी धरमपूर इथल्या श्रीमद राजचंद्र मिशनच्या विविध प्रकल्पांचे उद्घाटन आणि पायाभरणी करणार

नवी दिल्‍ली, 3 ऑगस्‍ट 2022 पंतप्रधान नरेंद्र मोदी 4 ऑगस्ट रोजी दुपारी 4:30 वाजता गुजरातमधील वलसाड जिल्ह्यातील धरमपूर येथील श्रीमद राजचंद्र मिशनच्या विविध प्रकल्पांचे दूरदृश्य प्रणालीच्या माध्यमातून उद्घाटन आणि पायाभरणी करतील. पंतप्रधान, वलसाडमधील धरमपूर येथे श्रीमद राजचंद्र रुग्णालयाचे उद्घाटन करणार आहेत. संपूर्ण प्रकल्पाची किंमत सुमारे 200 कोटी रुपये आहे. अत्याधुनिक वैद्यकीय पायाभूत सुविधांनी युक्त असे हे 250 खाटांचे मल्टीस्पेशालिटी रुग्णालय आहे. विशेषत: दक्षिण गुजरात भागातील लोकांना हे जागतिक दर्जाच्या वैद्यकीय सुविधा प्रदान करेल. पंतप्रधान, श्रीमद राजचंद्र पशु रुग्णालयाचीही पायाभरणी करतील. सुमारे 150 खाटांचे हे रुग्णालय सुमारे 70 कोटी रुपये खर्चून बांधण्यात येणार आहे. हे उच्च श्रेणीच्या सुविधांनी सुसज्ज असेल आणि पशुवैद्यक तसेच समर्पित सहायक कर्मचारीवृंद इथे तैनात असेल. रूग्णालय, प्राण्यांची काळजी आणि संगोपनासाठी पारंपारिक औषधांबरोबरच सर्वांगीण वैद्यकीय सेवा प्रदान करेल. पंतप्रधान यावेळी श्रीमद राजचंद्र सेंटर ऑफ एक्सलन्स फॉर वुमनची पायाभरणी करतील. याच्या उभारणीसाठी अंदाजे 40 कोटी रुपये खर्च अपेक्षित आहे. यात मनोरंजनासाठी सुविधा, स्वयं-विकास सत्रांसाठी वर्गखोल्या, विश्रांती कक्ष असतील. हे 700 हून अधिक आदिवासी महिलांना रोजगार देईल तसेच इतर हजारो लोकांना उपजीविकेचे साधन देईल.
वाराणसी येथे पंतप्रधानांच्या हस्ते विकास कामाचे उद्‌घाटन, सार्वजनिक सभेला संबोधन

पंतप्रधान नरेंद्र मोदी यांनी आज वाराणसी येथे काही विकास योजनांचे उद्‌घाटन केले. यात 765/400 केव्ही जीआयएस वाराणसी उपकेंद्राचे समर्पण, वाराणसी शहर वायू वितरण प्रकल्पाची पायाभरणी, वाराणसी टपाल क्षेत्राचे उद्‌घाटन, पहिल्या टप्प्यातील डिझेल लोकोमोटिव्ह वर्क प्रकल्पाचा विस्तार, अलाहाबाद वाराणसी रेल्वे मार्गावर विद्युतीकरण आणि दुसऱ्या मार्गाची पायाभरणी आणि राजातालाब रेल्वे स्थानकावर विघटनशील कार्गो सेंटरची उभारणी यांचा समावेश आहे. पंतप्रधानांनी यावेळी सुकन्या समृध्दी योजनेच्या निवडक लाभार्थींना सन्मानित केले आणि निवडक उज्ज्वला लाभार्थींना एलपीजी जोडण्या प्रदान केल्या. त्यांनी यावेळी वाराणसी शहराच्या स्मरणार्थ एका टपाल तिकीटाचे प्रकाशन केले. यावेळी बोलतांना त्यांनी नागरिकांना दिवाळीनिमित्त जवानांना संदेश पाठविण्याचे आवाहन केले. प्रकल्प वेळेत पूर्ण व्हावे यावर केंद्र सरकार लक्ष केंद्रीत करत आहे आणि प्रकल्पांच्या पायाभरणीबरोबरच त्यांचे उद्‌घाटनही वेळेत व्हावे असा सरकारचा प्रयत्न असल्याचे पंतप्रधानांनी सांगितले. योजनांची योग्य अंमलबजावणी आणि त्याद्वारे सर्वसामान्य लोकांच्या आयुष्याला स्पर्श करणे हे शासकीय उपक्रमांचे खरे ध्येय असल्याचे ते म्हणाले. पर्यावरण स्नेही उपक्रमांबाबत यावेळी पंतप्रधानांनी माहिती दिली तसेच देशाच्या अर्थव्यवस्थेला चालना देणारे विकास इंजिन म्हणून भारतीय रेल्वेमध्ये सरकार करीत असलेल्या बदलांबाबत आणि नव्या दृष्टिकोनाबाबत पंतप्रधानांनी माहिती दिली.
राजीव गांधी यांच्या जयंती निमित्त पंतप्रधानांकडून श्रद्धांजली

माजी पंतप्रधान राजीव गांधी यांच्या जयंतीनिमित्त पंतप्रधान नरेंद्र मोदी यांनी त्यांना श्रद्धांजली अर्पण केली आहे. “ भारताचे माजी पंतप्रधान राजीव गांधी यांच्या जयंतीनिमित्त मी त्यांना श्रद्धांजली अर्पण करतो,” असे पंतप्रधानांनी आपल्या संदेशात म्हटले आहे. अपर्णा
प्रधानमंत्री स्वास्थ्य सुरक्षा योजनेअंतर्गत तामिळनाडू आणि तेलंगण येथे दोन नवीन एम्स स्थापन करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने, आज प्रधानमंत्री स्वास्थ्य सुरक्षा योजनेअंतर्गत, तामिळनाडूतील मदुराई, येथे 1,264 कोटी रुपये आणि तेलंगणमधील बीबीनगर येथे 1,028 कोटी रुपये खर्चून दोन नवीन अखिल भारतीय वैद्यकीय संस्था अर्थात एम्स स्थापन करायला मंजुरी दिली. केन्‍द्रीय मंत्रिमंडळाने वरील दोन्ही एम्‍स मध्ये ,25,000 रूपये (निर्धारित) + एनपीए ( वेतन + एनपीए 2,37,500 रुपयांपेक्षा अधिक नाही ) या मूळ वेतनात संचालकांचे एक पद निर्माण करायला देखील मंजुरी दिली आहे. लाभ : प्रत्‍येक नवीन एम्‍स मध्ये पदवीच्या (एमबीबीएस) १०० जागा आणि बीएससी (नर्सिंग) च्या 60 जागा असतील. प्रत्‍येक नवीन एम्‍स मध्ये 15-20 सुपर स्‍पेशियलिटी विभाग असतील. प्रत्‍येक नवीन एम्समध्ये सुमारे 750 खाटा असतील. सध्याच्या एम्‍सच्या आकडेवारीनुसार, प्रत्‍येक नवीन एम्‍समध्ये प्रतिदिन 1500 बाह्य रुग्ण तर 1000 अंतर्गत रुग्ण येतील अशी शक्यता आहे. प्रकल्प विवरण : नवीन एम्सच्या स्थापनेत रुग्णालय निर्मिती, वैद्यकीय आणि नर्सिंग अभ्यासक्रमांसाठी शिक्षण विभाग, तयार करणे , निवासी संकुल उभारणे तसेच 6 नवीन एम्सच्या धर्तीवर संबंधित सुविधा / सेवा प्रदान करणे यांचा समावेश आहे. प्रस्‍तावित संस्थेत 750 खाटा क्षमतेचे रुग्णलाय असेल, ज्यात आपतकालीन/ ट्राऊमा , आयुष , खासगी आणि आईसीयू स्‍पेशियलिटी आणि सुपरस्‍पेशियलिटी खाटा असतील. याशिवाय वैद्यकीय महाविद्यालय , आयुष ब्‍लॉक, ऑडिटोरियम, रात्र निवारा, अतिथि गृह, वसतिगृहे आणि निवासी सुविधा असतील. प्रभाव : नवीन एम्सच्या स्थापनेमुळे केवळ शिक्षण आणि प्रशिक्षणात परिवर्तन येणार नाही तर देशातील आरोग्य सेवेतील व्यावसायिकांची कमतरता दूर होईल. रोजगार निर्मिती : या राज्यांमध्ये नवीन एम्‍सच्या स्थापनेमुळे प्रत्‍येक एम्‍समध्ये विविध फॅकल्टी आणि बिगर फॅकल्टी पदांवर सुमारे 3000 लोकांना रोजगार मिळेल. शॉपिंग सेंटर, कैंटीन सारख्या सुविधा आणि सेवांमुळे नवीन एम्सच्या आसपासच्या परिसरात अप्रत्‍यक्ष रोजगार उपलब्ध होतील.
इंडिया टुडे परिषदेला पंतप्रधानांचे संबोधन

पंतप्रधान नरेंद्र मोदी यांनी आज नवी दिल्लीत इंडिया टुडे परिषदेला संबोधित केले. स्वच्छ भारत अभियानाबाबत इंडिया टुडे समूहाने केलेल्या जनजागृती बद्दल त्यांनी प्रशंसा केली. पंतप्रधान म्हणून आतापर्यंतच्या आपल्या कारकिर्दीविषयी बोलताना,राष्ट्रीय स्तरावरचा सापेक्ष अनुभवाचा अभाव म्हणजे अदृश्य वरदानच ठरल्याचे ते म्हणाले. परराष्ट्र धोरणासंदर्भात घेण्यात येणाऱ्या शंकांचे उदाहरण घेत , गेल्या काही दिवसातल्या घटनांनी या शंकांना पूर्णविराम मिळाल्याचे पंतप्रधानांनी सांगितले. आजचा भारत हा नवा भारत आहे, वेगळा भारत आहे.प्रत्येक सैनिकाचे जीवन मौल्यवान आहे कोणीही भारताला आव्हान देऊ शकत नाही.राष्ट्रहितासाठी प्रत्येक निर्णय घ्यायला सरकार कटीबद्ध असल्याचे पंतप्रधान म्हणाले. देशातले आणि देशाबाहेरचे काही विशिष्ट घटक, जे देश विरोधात आहेत,अशा घटकांना, भारतात दिसून येणारी एकजूट पाहून धडकी भरली आहे.ही भीती खरे तर चांगलीच आहे.शत्रूला भारताच्या शौर्याची तर भ्रष्टाचाऱ्यांना कायद्याची भीती आहे आणि ही भीती चांगलीच आहे असे ते म्हणाले.नव भारताची जोमाने वाटचाल सुरु असून आपल्या क्षमता आणि संसाधनाविषयी त्याला आत्मविश्वास आहे. सरकारच्या हेतूविषयी आणि सैन्य दलाविषयी शंका उपस्थित करणाऱ्यांच्या पवित्र्याविषयी त्यांनी प्रश्न उपस्थित केला.नरेंद्र मोदी यांना विरोध करताना या विशिष्ट लोकांनी भारतालाच विरोध करणे सुरु केले असून ते देशाला नुकसान पोहोचवत आहेत. ते भारतीय सैन्य दलाविषयी शंका उपस्थित करत आहेत मात्र भारतात दहशतवादाला चिथावणी देणाऱ्यांवर विश्वास ठेवत आहेत. ज्या राफेलवरून मोठे राजकारण करण्यात आले अशा राफेल लढाऊ विमानांची उणीव भारतालाआत्ता जाणवत आहे. ज्यांच्या कृतीमुळे, देशाच्या सुरक्षेवर प्रतिकूल परिणाम होतो अशांवर त्यांनी जोरदार टीका केली. ज्यांच्या हातात अनेक वर्षे देशाची सत्ता होती त्यांना केवळ करारातच स्वारस्य होते अशी टीका त्यांनी केली. याचे सर्वात मोठे नुकसान जवानांचे आणि शेतकऱ्यांचे झाले. काहींनी केलेल्या करारामुळे संरक्षण क्षेत्राला तर ठोस धोरणाअभावी कृषी क्षेत्राचे नुकसान झाले.यामुळे गरीब हा गरीबच राहिला आणि राजकीय वर्गाच्या दयेवर अवलंबून राहिला. याचे उत्तम उदाहरण म्हणजे कृषी कर्ज माफी.पीएम किसान सन्मान निधी, ही शेतकरी कल्याण सर्वंकष योजना म्हणजे शेतकऱ्यांना सक्षम करण्यासाठीच्या सरकारच्या वेगळ्या दृष्टिकोनाचा भाग असल्याचे त्यांनी सांगितले.जाहीर झाल्यानंतर 24 दिवसात ही योजना अमलात आल्याची माहिती त्यांनी दिली. आपल्या सरकारचे 55 महिने आणि इतर सरकारचा 55 वर्षांचा कारभार म्हणजे प्रशासनाचे दोन विषम दृष्टीकोन आहेत. त्यांचा ‘टोकन ‘तर आमचा ‘टोटल’ अर्थात समावेशक दृष्टीकोन आहे.या संदर्भात त्यांनी सैन्य दलासाठी ‘समान श्रेणी समान निवृत्तीवेतन’ याबाबत घेण्यात आलेला पुढाकार,गरिबांची आर्थिक समवेशकता, उज्ज्वला योजने अंतर्गत स्वयंपाकासाठी स्वच्छ इंधन,सर्वांसाठी वीज आणि सर्वांसाठी घर यांची उदाहरणे दिली. या आधीपर्यंत भारत हागणदारीमुक्त का झाला नाही,अनेक दशकांपासून पोलीस स्मारक का बांधण्यात आले नाही असे प्रश्न त्यांनी उपस्थित केले. भारत अतिशय वेगाने दारिद्र्यातून मुक्त होत आहे आणि भारत ही वेगाने विकसित होणारी अर्थव्यवस्था आहे असे त्यांनी सांगितले.पायाभूत सुविधा वेगाने कशा विकसित करण्यात येत आहेत हे त्यांनी विषद केले.कायदा किंवा उपक्रम यांची कृतीशी सांगड घालण्यावर आपल्यासरकारचा विश्वास आहे.2014 ते 2019 हा काळ सर्वांच्या मुलभूत गरजा भागवण्यासाठीचा काळ राहिला तर 2019 च्या पुढचा काळ हा आशा-आकांक्षाची पूर्तता करण्याचा आणि प्रगतीची नवी शिखरे गाठण्याचा आहे असे पंतप्रधान म्हणाले.
गुरुदेव टागोर यांच्या जयंतीनिमित्त पंतप्रधानांनी त्यांना केले वंदन

पंतप्रधान नरेंद्र मोदी यांनी गुरुदेव टागोर यांना त्यांच्या जयंतीनिमित्त आदरांजली वाहिली आहे. आपल्या ट्विटर संदेशात पंतप्रधान म्हणाले; "मी गुरुदेव टागोरांना त्यांच्या जयंतीनिमित्त वंदन करत आहे. आपले विचार आणि कृतीतून ते लाखो लोकांना प्रेरणा देत आहेत. त्यांनी आम्हाला आमच्या राष्ट्राचा, संस्कृतीचा आणि आचारविचारांचा अभिमान बाळगायला शिकवले. त्यांनी शिक्षण, अध्ययन आणि सामाजिक सक्षमीकरण यावर भर दिला. त्यांनी पाहिलेल्या भारताचे उद्दिष्ट पूर्ण करण्यासाठी, आम्ही वचनबद्ध आहोत.
वित्तीय तोडगा आणि ठेव विमा विधेयक 2017 ला केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत आज वित्तीय तोडगा आणि ठेव विमा विधेयक 2017 ला मंजूरी देण्यात आली. या विधेयकामुळे विशिष्ट वित्तीय क्षेत्रातल्या कंपन्यांची दिवाळखोरी झाल्यानंतर येणाऱ्या आर्थिक संकटावर एक सर्वसमावेशक तोडगा निघू शकेल. बँका, विमा कंपन्या आणि इतर वित्तीय संस्थांसाठी हे विधेयक उपयुक्त ठरेल. हे विधेयक संमत झाल्यावर सरकारला एक तोडगा मंडळ स्थापन करता येईल. या मंडळाच्या मदतीने ठेव विमा आणि पत हमी महामंडळ कायदा 1961 च्या मसुद्यात सुधारणा करुन या महामंडळाकडे ठेव विमा विषयक अधिकार वळवता येईल. हे मंडळ वित्तीय व्यवस्थेत स्थैर्य वाढवून ग्राहकांचे संरक्षण करु शकेल तसेच काही प्रमाणात सार्वजनिक निधीचेही संरक्षण करणे शक्य होईल. केंद्र सरकारने नुकताच दिवाळखोरी कायदा संमत केला असून त्याच्या मदतीने बिगर वित्तीय संस्थांमधील बुडीत कर्जांवर कारवाई करणे शक्य होणार आहे. या कायद्याला जोड म्हणून हे नवे विधेयक संमत झाल्यास एक सर्वसमावेशक तोडगा आराखडा बनविणे शक्य होईल. या विधेयकामुळे वित्तीय शिस्त वाढेल तसेच सार्वजनिक क्षेत्रातल्या कंपन्यांना सध्या आर्थिक संकटाचा सामना करावा लागतो त्यावरही उपाययोजना करणे शक्य होईल.
पंतप्रधान नरेंद्र मोदी यांच्याकडून ईद उल फित्रच्या देशवासियांना शुभेच्छा

पंतप्रधान नरेंद्र मोदी यांनी ईद उल फित्र निमित्त देशवासियांना शुभेच्छा दिल्या आहेत. ईद मुबारक ! ईद उल फित्र निमित्त शुभेच्छा. या विशेष प्रसंगी करूणा, बंधुत्व आणि सलोख्याची भावना अधिक समृध्द होवो. प्रत्येकाला उत्तम आरोग्य आणि समृद्धी लाभो असे पंतप्रधानांनी आपल्या संदेशात म्हटले आहे.
जर्मनीचे आंतर मंत्रालय आणि भारताच्या नागरी उड्डाण मंत्रालयामध्ये उड्डाणासाठी तैनात इन-फ्लाईट सिक्युरिटी ऑफिसर्सच्या वाहतुकीसंदर्भातल्या सामंजस्य कराराला कार्योत्तर मंजूरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने जर्मनीचे आंतर मंत्रालय आणि भारताच्या नागरी उड्डाण मंत्रालयादरम्यानच्या उड्डाणासाठी तैनात इन फ्लाईट सिक्युरिटी ऑफिसर्सच्या वाहतुकीसंदर्भातल्या सामंजस्य करारावर स्वाक्षऱ्या करायला कार्योत्तर मंजुरी दिली आहे. या सामंजस्य करारामुळे आंतरराष्ट्रीय दायित्वांचे पालन होईल तसेच भारत आणि जर्मनी दरम्यान प्रवास करणाऱ्या लोकांची सुरक्षा देखील वृध्दींगत होईल.